Jamaica

Jamaica este o țară insulară din Marea Caraibilor, și a treia cea mai mare insulă din Antilele Mari. Insula are o suprafață de 10.991 km², și se află la 145 km sud de Cuba, și 191 km vest de Hispaniola, insula pe care se află Haiti și Republica Dominicană. Jamaica este a cincea cea mai mare insulă din Caraibe.

La început, insula a fost locuită de oamenii Arawak și Taíno, după care, odată cu ajungerea lui Cristofor Columb din 1494 în America, a venit dominația spaniolă. Denumit , a fost colonie spaniolă până în 1655, când Anglia (mai târziu Marea Britanie) a cucerit insula și a redenumit-o Jamaica. Sub conducere britanică, Jamaica a devenit unul dintre cei mai mari exportatori de zahăr, economia plantațiilor bazându-se pe sclavii importați din Africa, și mai târziu, pe forța de muncă chineză și indiană. Emanciparea cu drepturi depline le-a fost acordată sclavilor în 1838, iar țara și-a câștigat independența față de Regatul Unit pe 6 august 1962. 

Cu o populație de 2,8 milioane de locuitori, Jamaica este a treia cea mai populată țară anglofonă din America, după Statele Unite și Canada, și a patra cea mai populată țară din Caraibe. Capitala, și cel mai mare oraș, se află la Kingston. Orașul are o populație de 937.700 de locuitori. Jamaicanii sunt, în mare parte, descendenți ai africanilor, dar există și europeni, chinezi, indieni, și alte minorități multi-rasiale.

Jamaica este membră a Comunității Națiunilor, monarh și șef de stat fiind regina Elisabeta a II-a. Reprezentantul ei stabilit în această țară este guvernatorul Patrick Allen. Prim-ministrul Jamaicăi este Portia Simpson-Miller. Jamaica este o monarhie constituțională, puterea legislativă aflându-se în mâinile Parlamentului, care este format dintr-un Senat și dintr-o Cameră a Reprezentaților.

Istorie 
Locuită în vechime de indieni arawaki, a fost descoperită de Cristofor Columb la 5 mai 1494. În secolul al XVI-lea, Spania a început colonizarea insulei aducând sclavi negri din Africa pentru munca pe plantațiile de zahăr. Din anul 1665, a devenit posesiune engleză. În 1944, Jamaica a adoptat prima constituție, iar în 1953 și-a câștigat autonomia. Din ianuarie 1958, Jamaica a făcut parte din Federația Indiilor de Vest, componentă a Imperiului britanic. În urma referendumului din septembrie 1961, ea a ieșit din Federație, iar la 6 august 1962 a devenit independentă.
Șeful statului este regina Marii Britanii, reprezentată de un guvernator general numit de ea la recomandarea primului ministru al Jamaicăi.

Geografie 
Jamaica este un stat situat între America Centrală si America de Sud (Arhipelagul Antilelor Mari). Suprafața: 10.991 km². Procentajul de apă: 1,5%. Relieful Jamaicăi este constituit, în cea mai mare parte, dintr-un podiș calcaros, mărginit de culmi muntoase în nord și est (altitudinea maximă: 2.256 m - vârful Blue Mountain) și de câmpii litorale în sud și vest.

Diviziuni teritoriale 
Statul Jamaica este organizat, din punct de vedere administrativ, în 14 parohii grupate în trei comitate, care nu au valoare administrativă:

Flora și fauna 
Flora statului Jamaica este reprezentată, în mare parte, de vegetația montană și de savană. 19% din întreaga suprafață a Jamaicăi este ocupată de pădurile tropicale, care cuprind sute de specii de amfibieni (prezenți pe tot teritoriul Jamaicăi), reptile, păsări, un număr redus de mamifere, plante ierboase, arbuști și arbori.

Economie 
Economia Jamaicăi este bazată pe exploatări miniere, agricultură și turism. PIB (2008): 14,4 miliarde $ (18% din agricultură, 17,7% din industrie, 64,3% din servicii). PIB/loc.: 5.335 $. Se extrag bauxită (este al treilea producător de bauxită de pe Glob), minereuri de fier, mangan, metale colorate. Funcționează mici întreprinderi de prelucrare a materiei prime industriale și agricole. Se cultivă: trestie de zahăr, arbori de cafea și de piper, bananieri, plante citrice, orez, grâu, porumb, batați, manioc, tutun, cânepă (ganja, herb). Se practică creșterea animalelor pentru carne și lapte. De asemenea, turismul reprezintă principalul venit intern al țării, astfel că plajele sunt des asaltate de mulți turiști. Se produc ciment, textile, zahăr, rom, conserve. Pescuitul este practicat intens. Exportă bauxită, alumină, rom, cafea, zahăr, piper. Importă mijloace de transport, combustibili, echipamente și utilaje industriale. Comerț extern cu Statele Unite, Canada, Marea Britanie, Franța, Germania ș.a. Căi ferate: 400 km. Căi rutiere: 16.735 km.

Demografie 
În anul 2001, Jamaica înregistra o populație de 2.607.631 locuitori, în 2002, 2.680.000 locuitori, în 2007, 2.682.100 locuitori, în 2008, 2.804.334 locuitori, în 2009, 2.695.164 locuitori, iar în 2010, 2.847.232 locuitori. După statisticile de mai sus se poate constata că rata creșterii anuale a populației este pozitivă (+ 0,8%). Densitatea (2010): 252 locuitori/km². În următorul tabel sunt prezentate cele mai populate orașe ale Jamaicăi (în ordine descrescătoare):

Referințe

Bibliografie 

  (pp. 45–83)
 
 Ammar, N. From Whence they came. The Jamaica Journal.
 
 
 Hall, D. Bounties European Immigration with Special Reference of the German Settlement at Seaford Town, Parts 1 and 2. Jamaica Journal, 8, (4), 48–54 and 9 (1), 2–9.
 
 Jacobs, H. P. (2003). Germany in Jamaica. Indian heritage in Jamaica. The Jamaica Journal, 10, (2,3,4), 10–19,
 Mullally, R. (2003). "One Love' The Black Irish of Jamaica. The Jamaica Journal, 42, pp. 104–116.
 Parboosingh, I. S. An Indo-Jamaica beginning in The Jamaica Journal, 18, (3), 2–10, 12.
 
 
 
 
 The Gleaner. Seaford Town Advertising Feature. 14 august 2003, D7-8,

Legături externe 

 Detalii guvernmentale
 Government of Jamaica
 Official webpage of Queen Elizabeth as Queen of Jamaica
 Official website of the Jamaica Information Service
 The Cabinet Office of the Government of Jamaica 

 Chief of State and Cabinet Members 

 Informații generale
 
 Jamaica  from UCB Libraries GovPubs
 
 Jamaica from the BBC News
 
 National Library of Jamaica materials in the Digital Library of the Caribbean
 JAMAICA VIRTUAL TOUR IN HD – many locations around the island 
 Key Development Forecasts for Jamaica from International Futures
 Jamaica – vacanță pe ritmuri de muzică reggae, 8 iulie 2010, Descoperă - Travel

 
Țări caraibiene
Țări și teritorii de limbă engleză
Foste colonii britanice
Foste colonii spaniole
Națiunile G15
State insulare
Antilele Mari